Pengeregn fra DGI og DIF: Fem millioner i støtte til 149 fynske idrætsforeninger | fyens.dk
Pengeregn fra DGI og DIF: Fem millioner i støtte til 149 fynske idrætsforeninger
Penge fra DGI og DIF har bragt glæde i 149 fynske foreninger i 2019. Nu kan der snart søges om nye midler. Foto: Danmarks Idrætsforbund
DIF og DGI støttede fynske foreninger med godt 5 millioner kroner i 2019 via den såkaldte foreningspulje. 1. marts åbnes der for ansøgninger til en ny runde.
11 feb. 2020 kl. 14:35
Fyn: 149 fynske idrætsforeningen blev betænkt med i alt 5,1 millioner kroner i løbet af 2019 fra DGI og DIF gennem den såkaldte foreningspulje. Her yder Danske Gymnastik og Idrætsforeninger (DGI) og Danmarks Idrætsforbund (DIF) støtte efter ansøgning til både store og små projekter. Det kan være alt fra nogle få tusinde kroner til en enkelt aktivitet til tværgående projekter til sekscifrede beløb.
Flest foreninger, der modtog støtte, var der i Odense Kommune - ikke overraskende, da den er Fyns største. Næsten en tredjedel af alle, 45 foreninger helt nøjagtigt, fik tilsammen cirka 1,5 millioner kroner i støtte, mens der i Svendborg Kommune var 28 foreninger, som samlet modtog omkring 800.000 kroner til store og små projekter.
- Der er blandt andet bevilget midler til så forskellige ting som styrkende sociale fællesskaber gennem kajak i Svendborg, elektronisk scoreboard i Odense og et folkedanserarrangement i Kerteminde, skriver DIF om uddelingen for 2019.
Foreningspuljen er resultatet af en politisk aftale mellem S, V, LA, DF, SF og Radikale, og det er første gang, der uddeles penge fra puljen. I 2019 blev der uddelt i 47 millioner kroner på landsplan til 1464 foreninger.
- Midlerne skaber udvikling og aktivitet ude i de enkelte idrætsforeninger og gør derfor en kæmpe forskel i lokalsamfundene. Foreningspuljen har opfyldt rigtig mange ønsker og drømme hos de frivillige kræfter i idrætsforeningerne, siger DIF's formand, Niels Nygaard.
Der er afsat cirka 45 millioner kroner til at imødekomme ansøgninger for 2020 og 2021. Her kan der søges fra den 1. marts. På DGI's og DIF's hjemmesider er der mere information om puljen, og her står der også, hvilke foreninger der fik penge i 2019.
Så mange fik penge
Så meget blev der udbetalt i støtte fra foreningenspuljen i 2019. Tallet i parentes er antal foreninger i kommunen, der modtog støtte.
Odense 1,5 mio. kr. (45)
Svendborg 0,8 mio. kr. (28)
Assens 0,65 mio. kr. (15)
Faaborg-Midtfyn 0,47 mio. kr. (14)
Middelfart 0,73 mio. kr. (13)
Nordfyn 0,3 mio. kr. (11)
Nyborg 0,25 mio. kr. (8)
Kerteminde 0,18 (6)
Langeland 0,22 (6)
Ærø 0,06 mio. kr. (3)